
VRCHOL MOTORISTICKÉHO LETA SA BLÍŽI 

Orechová Potôň, 4. august 2026 - Už po sedemnásty raz sa na okruhu SLOVAKIA RING uskutoční jedno z najvýznamnejších motoristických podujatí sezóny – OMV MAXXMOTION Veľká cena Slovenskej republiky. Počas víkendu 21. až 23. augusta sa na dráhe predstaví viac ako 200 pretekárov z viacerých európskych krajín a fanúšikovia sa môžu tešiť na bohatý program na trati aj mimo nej.
Podujatie organizované v spolupráci so Slovenskou asociáciou motoristického športu (SAMŠ) bude hostiť národné šampionáty Slovenska, Česka, Rakúska, Maďarska, Poľska, Slovinska a Chorvátska. Súčasťou programu budú aj zónové majstrovstvá FIA CEZ a populárne medzinárodné seriály FIA Swift Cup Europe, TCR Eastern Europe, Clio Cup Bohemia, GT Cup Series, DN4 Maluch Trophy či BMW 3 Series Cup.
„Tento rok očakávame mimoriadne silnú zahraničnú účasť a právom môžeme hovoriť o najväčších automobilových pretekoch na Slovensku. Na jednom mieste sa stretnú jazdci z viacerých krajín Európy a návštevníci uvidia široké spektrum pretekárskej techniky – od malých pohárových vozidiel až po najvýkonnejšie GT špeciály a prototypy,“ uviedol organizátor podujatia.
Najväčším lákadlom budú tradične preteky kategórie GT, v ktorých sa predstavia vozidlá tried GT3, GT4, GTC či moderné prototypy kategórií LMP2 a LMP3. Atraktívne sú však aj nižšie kategórie, kde dostávajú priestor mladé talenty a súboje bývajú často mimoriadne tesné až do posledných metrov.
Na štarte nebudú chýbať ani známe slovenské mená. Fanúšikovia sa môžu tešiť na Mira Konôpku so synmi Adamom a Matejom, Štefana Rosinu, bratov Sládečkovcov či mladého Simona Sikharta. Svoje zastúpenie budú mať aj jazdci pôsobiaci pod vedením Mateja Homolu a Richarda Gondu. Samotný Matej Homola sa síce pre zdravotné problémy na štart nepostaví, no počas víkendu sa predstaví fanúšikom v rámci autogramiády.
SLOVAKIA RING si za sedemnásť rokov svojej existencie vybudoval pevné miesto medzi európskymi okruhmi. Organizátori medzinárodných seriálov oceňujú najmä technicky náročný a unikátny charakter trate, vysokú úroveň bezpečnosti, komplexné služby a výbornú dopravnú dostupnosť, ktorú výrazne zlepšilo dokončenie rýchlostnej cesty R7.
Podujatie však nie je určené iba pre motoristických nadšencov. Organizátori pripravili bohatý sprievodný program pre celé rodiny. Návštevníkov čaká detská OMV zóna so skákacími hradmi, chill-out zóna, pretekárske simulátory, výstava veteránov a upravených vozidiel, jazdy na motokárach, vojenské múzeum, návšteva ZOO Malkia Park či pestrá gastro zóna.
Návštevnosť podujatia bude tradične závisieť aj od počasia, no v prípade priaznivých podmienok organizátori očakávajú tisíce návštevníkov zo Slovenska, Česka, Maďarska, Rakúska a ďalších krajín regiónu.
„Motoršport sa neustále vyvíja a mení, no zážitok z reálnych pretekov zostáva nenahraditeľný. V čase rastúcej elektromobility, emisných obmedzení a digitalizácie ponúka Veľká cena Slovenskej republiky stále autentickú atmosféru pretekárskeho sveta – vôňu benzínu, zvuk výkonných motorov a rýchlosť bez limitov. To je zážitok, ktorý jednoducho treba zažiť na vlastnej koži,“ dodáva organizátor.
OMV MAXXMOTION Veľká cena Slovenskej republiky 2026 sa uskutoční od 21. do 23. augusta na okruhu SLOVAKIA RING v Orechovej Potôni.
Viac informácií o podujatí ako aj zvýhodnené vstupenky na podujatie nájdete po kliknutí TU.

***
Okruh SLOVAKIA RING / Areál SLOVAKIA RING
SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť. 
SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom off-road areáli a užiť si relax v hoteli. Súčasťou širšieho areálu je aj Malkia Park - útočisko pre exotické zvieratá. K novým atrakciám patrí tiež Vojenské múzeum. Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne CENTRUM BEZPEČNEJ JAZDY s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a Hoteli Ring***, ktorý ponúka komfortné ubytovanie. Poslednou akvizíciou v areáli je špičkové Slovenské motokárové centrum a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.
GENERÁLNYM REKLAMNÝM PARTNEROM OKRUHU JE OMV SLOVENSKO.

